钦定古今图书集成/明伦汇编/官常典/第169卷 > 文献通考 > 《论北魏爵》
## 钦定古今图书集成/明伦汇编/官常典/第169卷 > 文献通考 > 《论北魏爵》

元魏自道武兴于代北以来，凡部落之大人与邻境
之降附者，皆封以五等之爵，令其世袭，或赐以王封。
逮中世以后，则不缘有功而封者愈多。《陈骏传》载，献
文崩，初迁神主于太庙。有司奏：“旧事，庙中执事官，例
皆赐爵，今宜依旧。”诏百寮评议，群臣咸以为宜依旧
事，骏独以为不可，表曰：“臣闻名器为帝王所贵，山河
为区夏之重，是以汉祖有约，非功不侯，未闻预事于
宗庙而获赏于疆土。虽复帝王制作，弗相沿袭，然一
时恩泽，岂足为长世之轨乎！”书奏，从之。可见当时封
爵之滥。然高允在太武时，以平凉州勋封汶阳子，至
文成时，史言其为郎二十七年不徙官。时百官无禄，
允第唯草屋，衣唯缊袍，食唯盐菜，恒使诸子采樵自
给，则其时虽有受封之名，而未尝与之食邑。又道武
以来，有受封为建邺公、丹阳侯、会稽侯、苍梧伯之类，
此乃江南土地未尝为魏所有，可见当时五等之爵，
多为虚封。《前史》虽言魏制侯、伯四分食一，子男五分
食一，然若真食五分之一，则不至如高允之贫乏。且
受封丹阳、会稽等处“者，皆三分之一，亦于何而取之
乎？”